PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/FH/3/1/034	Bratislava 25.05.2007	

	Protimonopolný úrad Slovenskej republiky, odbor koncentrácií v správnom konaní č. SK 0087/OK/2006 začatom dňa 29.12.2006 na základe oznámenia koncentrácie podnikateľmi Marti Tunnelbau AG so sídlom Freiburgstrasse 133,     CH-3000 Bern 5, Švajčiarsko a Danubia Invest, a.s. so sídlom Zámocké schody 2/A, 811 01 Bratislava, Slovenská republika, IČO: 31 369 596 prostredníctvom            Mgr. Radoslava Ziga, advokáta advokátskej kancelárie CVD s.r.o. so sídlom Sasinkova 12, 811 08 Bratislava vo veci koncentrácie podnikateľov Marti Tunnelbau AG so sídlom Freiburgstrasse 133, CH-3000 Bern 5, Švajčiarsko, Danubia Invest, a.s. so sídlom Zámocké schody 2/A, 811 01 Bratislava, Slovenská republika, IČO: 31 369 596 a TUBAU, a.s. so sídlom Hradská 3/G, 821 07 Bratislava, Slovenská republika, IČO: 35 801 999 (do 02.02.2006 vystupoval pod obchodným menom Ka Invest, a.s.)

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánoch štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou spočívajúcou v získaní spoločnej kontroly podnikateľmi Marti Tunnelbau AG so sídlom Freiburgstrasse 133, CH-3000 Bern 5, Švajčiarsko a Danubia Invest, a.s. so sídlom Zámocké schody 2/A, 811 01 Bratislava, Slovenská republika, IČO: 31 369 596 nad podnikom podnikateľa TUBAU, a.s. so sídlom Hradská 3/G, 821 07 Bratislava, Slovenská republika, IČO: 35 801 999 (do 02.02.2006 vystupoval pod obchodným menom Ka Invest, a.s.), na základe Zmluvy o kúpe cenných papierov uzatvorenej dňa 27.01.2006 medzi podnikateľom Danubia Invest, a.s. so sídlom Zámocké schody 2/A, 811 01 Bratislava, Slovenská republika, IČO: 31 369 596 ako predávajúcim a podnikateľom Marti Tunnelbau AG so sídlom Freiburgstrasse 133, CH-3000 Bern 5, Švajčiarsko ako kupujúcim. 
Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 29.12.2006 doručené oznámenie koncentrácie zaevidované pod     č. 4916/2006 podnikateľom Marti Tunnelbau AG so sídlom Freiburgstrasse 133,   CH-3000 Bern 5, Švajčiarsko (ďalej len „Marti Tunnelbau AG“) podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), prostredníctvom Mgr. Radoslava Ziga, advokáta advokátskej kancelárie CVD s.r.o. so sídlom Sasinkova 12, 811 08 Bratislava (ďalej len „právny zástupca“) vo veci koncentrácie, ktorá spočíva v získaní spoločnej kontroly podnikateľmi Marti Tunnelbau AG a Danubia Invest, a.s. so sídlom Zámocké schody 2/A, 811 01 Bratislava, Slovenská republika, IČO: 31 369 596 (ďalej len „Danubia Invest“) nad podnikom podnikateľa Ka Invest, a.s. so sídlom Borská 6, 841 04 Bratislava, Slovenská republika, IČO: 35 801 999, ktorý od 03.02.2006 vystupuje pod obchodným menom TUBAU, a.s. (ďalej len „Tubau“), na základe Zmluvy o kúpe cenných papierov uzatvorenej dňa 27.01.2006 medzi podnikateľom Danubia Invest ako predávajúcim a podnikateľom Marti Tunnelbau AG ako kupujúcim (ďalej len „Zmluva“).
	Dňa 29.12.2006 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vedené pod č. SK 0087/OK/2006 vo veci vyššie uvedenej koncentrácie, o čom úrad podnikateľa Marti Tunnelbau AG prostredníctvom právneho zástupcu informoval listom č. 0004/PMÚ SR/2007 zo dňa 03.01.2007. 
	Vyššie uvedeným listom úrad vyzval podnikateľa Marti Tunnelbau AG, aby predmetné oznámenie koncentrácie doplnil, nakoľko neobsahovalo všetky náležitosti podľa § 10 ods. 12 zákona a vyhlášky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“) a taktiež ho vyzval, aby predmetné oznámenie koncentrácie bolo podané v súlade s § 10 ods. 11 zákona, t.j. spoločne podnikateľmi Marti Tunnelbau AG a Danubia Invest, nakoľko získavajú spoločnú kontrolu nad podnikom podnikateľa Tubau a oznámenie bolo podané len podnikateľom Marti Tunnelbau AG.
	Podnikateľ Danubia Invest sa pripojil k oznámeniu koncentrácie listom zaevidovaným úradom pod č. 712/2007 zo dňa 01.03.2007. Všetky náležitosti podľa § 10 ods. 12 zákona a vyhlášky vyžiadané úradom listami  č. 0004/PMÚ SR/2007 zo dňa 03.01.2007, č. 0773/PMÚ SR/2007 zo dňa 06.03.2007, č. 0774/PMÚ SR/2007 zo dňa 06.03.2007 a č. 1414/1-2/PMÚ SR/2007 zo dňa 10.04.2007 boli úradu doručené listom zaevidovaným úradom pod č. 1633/2007 zo dňa 24.04.2007. 
	Úrad podnikateľov Marti Tunnelbau AG a Danubia Invest listami č. 1694/1-2/PMÚ SR/2007 zo dňa 27.04.2007 informoval o tom, že dňa 25.04.2007 začala podľa § 11 zákona plynúť lehota 60 pracovných dní na vydanie rozhodnutia, nakoľko sa oznámenie koncentrácie listom č. 1633/2007 zo dňa 24.04.2007 stalo podľa § 10 ods. 12 zákona a vyhlášky úplné.
 V prípade začatia plynutia lehoty podľa § 11 zákona došlo k uvedenie nesprávneho dátumu plynutia lehoty. Správne lehota na vydanie rozhodnutia začala plynúť až dňa 30.04.2007 a nie 25.04.2007, ako je uvedené v predmetnom liste úradu vzhľadom na to, že správny poplatok vo výške 100 000 Sk podľa zákona        č. 145/1995 Z.z. o správnych poplatkoch v znení neskorších predpisov bol na účet úradu prevedený dňa 27.04.2007. O tejto skutočnosti úrad informoval účastníkov predmetného správneho konania listom č. 1857/1-2/PMÚ SR/2007 zo dňa 15.05.2007.
	Z podkladov a informácií, ktoré boli úradu predložené v predmetnom správnom konaní vyplývajú nasledujúce skutočnosti:

Forma koncentrácie
	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných  podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
Dňa 27.01.2006 bola uzatvorená Zmluva, na základe ktorej podnikateľ Marti Tunnelbau AG nadobudne od podnikateľa Danubia Invest [...]%-ný podiel akcií na základnom imaní podnikateľa Tubau. Toho istého dňa bola uzatvorená Zmluva o kúpe cenných papierov medzi Danubia Invest a Ing. Milošom Vicenom, na základe ktorej Ing. Miloš Vicena získa od podnikateľa Danubia Invest [...]%-ný podiel akcií na základnom imaní podnikateľa Tubau. Podnikateľ Danubia Invest bol v čase uzatvorenia vyššie uvedených Zmlúv jediným vlastníkom podnikateľa Tubau a po uskutočnení predmetnej transakcie zostane vlastníkom [...]%-ného podielu akcií podnikateľa Tubau. Vzhľadom na znenie platných stanov podnikateľa Tubau a v nadväznosti na podiel na základnom imaní, ktorý na základe Zmluvy nadobudne podnikateľ Marti Tunnelbau AG a Ing. Miloš Vicena a na podiel, ktorý zostane naďalej vo vlastníctve podnikateľa Danubia Invest úrad zistil, že podnikatelia Danubia Invest a Marti Tunnelbau AG budú mať možnosť vykonávať spoločne rozhodujúci vplyv na zloženie, hlasovanie a rozhodovanie orgánov podnikateľa Tubau, a tým získajú možnosť spoločne vykonávať rozhodujúci vplyv na činnosť podnikateľa Tubau. 
Spoločnou kontrolou sa rozumie možnosť dvoch alebo viacerých podnikateľov vykonávať rozhodujúci vplyv nad činnosťou iného podnikateľa. Spoločná kontrola môže vzniknúť vtedy, ak podnikatelia majú práva, ktoré im umožňujú vetovať rozhodnutia nevyhnutné na prijatie strategických rozhodnutí, t.j. rozhodnutia o prijatí rozpočtu a významných investičných zámeroch, ako aj menovaní členov orgánov kontrolovaného podnikateľa. 
Z predložených podkladov a informácií podnikateľmi Marti Tunnelbau AG a Danubia Invest v rámci predmetnej koncentrácie vyplýva, že Ing. Miloš Vicena nebude vykonávať kontrolu spolu s podnikateľmi Marti Tunnelbau AG a Danubia Invest, nakoľko jeho podiel na základnom imaní podnikateľa Tubau mu neumožňuje vetovať rozhodnutia prijaté podnikateľmi Marti Tunnelbau AG a Danubia Invest a taktiež by nebol schopný prijať rozhodnutia v prípade spojenia s podnikateľom Marti Tunnelbau AG alebo Danubia Invest. Naopak podnikatelia Marti Tunnelbau AG a Danubia Invest sú schopní spolu prijať strategické rozhodnutia, samostatne by ich však neboli schopní prijímať. 
	Vzhľadom na vyššie uvedené úrad zistil, že na základe Zmluvy budú podnikatelia Marti Tunnelbau AG a Danubia Invest vykonávať spoločnú kontrolu nad podnikom podnikateľa Tubau, t.j. vznikla koncentrácia podľa § 9 ods. 1 písm. b) v spojení s § 9 ods. 4 písm. b) zákona. 

Účastníci konania a koncentrácie
	Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkmi predmetného správneho konania sú podnikatelia Marti Tunnelbau AG a Danubia Invest.
	V prípadoch, ak podnikateľ, ktorý pred koncentráciou výlučne kontroloval podnikateľa predstavujúceho predmet koncentrácie a po koncentrácii bude kontrolovať tohto podnikateľa spolu s ďalším/ďalšími  podnikateľom/podnikateľmi, tak účastníkmi koncentrácie sú podnikatelia, ktorí získavajú spoločnú kontrolu, a to vrátane podnikateľa, ktorý pred posudzovanou koncentráciou vykonával nad nadobúdaným subjektom výlučnú kontrolu. Podnikateľ, nad ktorým sa získava spoločná kontrola, nie je účastníkom koncentrácie.
Účastníkmi posudzovanej koncentrácie sú na základe vyššie uvedeného podnikatelia Marti Tunnelbau AG a Danubia Invest.

	Podľa § 2 ods. 1 písm. a) zákona sa zákon vzťahuje na podnikateľov. Podľa   § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníku), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

	Spoločnosť Marti Tunnelbau AG je akciovou spoločnosťou zaregistrovanou v obchodnom registri Hlavného registra Bern-Mitteland, č. CH-035.3.002.420-0 dňa 23.06.1992. Predmetom jej podnikania podľa výpisu z obchodného registra je vykonávanie stavebných prác najmä tunelových, výroba stavebných materiálov a obchodovanie so stavebnými zariadeniami a materiálmi.
	Podnikateľ Marti Tunnelbau AG je kontrolovaný p. Rudolfom A. Martim. Podnikateľ Marti Tunnelbau AG kontroluje viacero spoločností, či už priamo alebo nepriamo, sídliacich na území Švajčiarska, Českej republiky, Chorvátska a Slovenskej republiky. 
	Na území Slovenskej republiky podnikateľ Marti Tunnelbau AG priamo alebo nepriamo kontroluje nasledovné spoločnosti:
-	VÁHOSTAV – Tunely a špeciálne zariadenia, a.s. so sídlom Kalinčiaka 5, 971 01 Prievidza, IČO: 35 818 212 (ďalej len Váhostav – Tunely a špeciálne zariadenia“), ktorej predmetom podnikania je najmä razenie tunelov a špeciálne práce pod zemou.
-	BRA-VUR, spol. s r.o. so sídlom Ulica za mostom 4, 038 61 Vrútky, IČO: 31 605 842 (ďalej len Bravur“), ktorej predmetom podnikania je najmä banská činnosť. Podnikateľ Marti Tunnelbau AG vykonáva nad touto spoločnosťou spoločnú kontrolu spolu s podnikateľom Danubia Invest.
-	BS Internacional, s.r.o. so sídlom Záhradná 28, 972 01 Bojnice, IČO: 36 318 698, ktorej predmetom podnikania je najmä uskutočňovanie pozemných stavieb, vykonávanie stavebných prác, ale reálne tieto činnosti nevykonáva.
-	MartiSlavia a.s. so sídlom Záhradnícka 27, 811 07 Bratislava, IČO: 35 945 672, ktorej predmetom podnikania je najmä kúpa tovaru za účelom jeho predaja konečnému spotrebiteľovi (maloobchod) a kúpa tovaru za účelom jeho predaja iným prevádzkovateľom živnosti (veľkoobchod).

	Z vyššie uvedeného vyplýva, že spoločnosť Marti Tunnelbau AG je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona.

	Spoločnosť Danubia Invest bola založená zakladateľskou zmluvou zo dňa 11.03.1994 a do obchodného registra bola zapísaná dňa 11.04.1994 v oddieli: Sa, vložka číslo: 602/B. Predmetom podnikania podnikateľa Danubia Invest je podľa výpisu z obchodného registra sprostredkovanie obchodu; nákup a predaj tovarov v rozsahu voľnej živnosti; sekretárske služby, vrátane tlmočníckych a prekladateľských prác; organizačné a ekonomické poradenstvo; poradenská činnosť v oblasti obchodu, výroby, služieb a reklamy; prieskum trhu; kúpa a predaj osobných motorových vozidiel; prenájom osobných motorových vozidiel; leasingová činnosť; faktoring a forfaiting; obstarávanie služieb spojených so správou nehnuteľností; prenájom nehnuteľností s poskytovaním doplnkových služieb; reklamná a propagačná činnosť; automatizované spracovanie údajov; poskytovanie software – predaj hotových programov na základe dohody s autorom; organizovanie školení a seminárov; vydavateľská činnosť v rozsahu voľnej živnosti a poskytovanie úverov z vlastných zdrojov. 
	Podnikateľ Danubia Invest je kontrolovaný podnikateľom Danubia Holding, a.s. so sídlom Zámocké schody 2/A, 811 01 Bratislava. Podnikateľ Danubia Invest kontroluje viacero spoločností sídliacich na území Slovenskej republiky, či už priamo alebo nepriamo.
	Podnikateľ Danubia Invest vykonáva kontrolu (výlučnú alebo spoločnú) okrem iných aj nad týmito spoločnosťami:
-	spoločnosťou Tubau, ktorá v čase vzniku koncentrácie nevykonávala reálne žiadnu podnikateľskú činnosť. Spoločnosť Tubau ku dňu uskutočnenia predmetnej koncentrácie nekontrolovala priamo ani prostredníctvom iného podnikateľa žiadne spoločnosti. 
-	spoločnosťou Váhostav – Tunely a špeciálne zakladania, ktorá je spoločne kontrolovaná podnikateľmi Danubia Invest a Marti Tunnelbau AG. Predmetom jej podnikania je razenie tunelov a špeciálne práce pod zemou, ako už bolo uvedené vyššie.
-	 spoločnosťou Bravur, ktorá je spoločne kontrolovaná podnikateľmi Danubia Invest a Marti Tunnelbau AG. Ako už bolo uvedené vyššie, spoločnosť Bravur sa zaoberá najmä banskou činnosťou.

Z vyššie uvedených skutočností vyplýva, že spoločnosť Danubia Invest je podnikateľom podľa § 2 Obchodného zákonníka, a teda je podnikateľom aj podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Koncentrácia podliehajúca kontrole úradu
	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo 
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu vyhlášky Protimonopolného úradu SR č. 269/2004 Z. z., ktorou sa ustanovujú podrobnosti o výpočte obratu.

	Vychádzajúc z vyššie uvedených ustanovení zákona a v nadväznosti na predložené podklady a informácie úrad zistil, že účastníci koncentrácie dosiahli zákonom stanovené obraty a teda posudzovaná koncentrácia podlieha kontrole úradu podľa § 10 ods. 1 zákona.
	Vzhľadom na to, že účastníci správneho konania označili údaje o dosiahnutých obratoch za predmet obchodného tajomstva, úrad ich v rozhodnutí neuvádza. Predmetné údaje sú súčasťou spisového materiálu. 

Podľa § 10 ods. 9 zákona koncentrácia, ktorá podlieha kontrole úradu podľa ods. 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá z týchto skutočností. 
	Právnym titulom predmetnej koncentrácie je Zmluva zo dňa 27.01.2006. Vzhľadom na to, že podnikatelia Marti Tunnelbau AG a Danubia Invest oznámili predmetnú koncentráciu prostredníctvom právneho zástupcu úradu dňa 29.12.2006 úrad konštatuje, že podnikatelia Marti Tunnelbau AG a Danubia Invest nedodržali lehotu 30 pracovných dní na oznámenie predmetnej koncentrácie, nakoľko predmetná koncentrácia mala byť oznámená úradu do 10.02.2006. Touto skutočnosťou sa úrad bude zaoberať v samostatnom správnom konaní.

Relevantné trhy a dopad na hospodársku súťaž

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 
Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

	Podnikateľ Danubia Invest sa zaoberá výlučne správou svojich majetkových účastí v jednotlivých spoločnostiach, v rámci čoho poskytuje svojim dcérskym a sesterským spoločnostiam administratívnu a odbornú podporu. Ako už bolo uvedené vyššie podnikateľ Marti Tunnelbau AG sa zaoberá stavebnými prácami a to najmä tunelovými.
	
	Aktivity účastníkov koncentrácie, t.j. podnikateľov Marti Tunnelbau AG a Danubia Invest sa na území Slovenskej republiky prekrývajú na trhu inžinierskeho staviteľstva. Na predmetnom trhu účastníci pôsobia prostredníctvom nimi kontrolovanej spoločnosti Váhostav – Tunely a špeciálne zakladania. 

	Podľa § 43a ods. 3 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov inžinierske stavby sú diaľnice, cesty, miestne a účelové komunikácie, nábrežia, chodníky a nekryté parkoviská; železničné, lanové a iné dráhy; vzletové dráhy, pristávacie a rolovacie dráhy letísk; mosty, nadjazdy, tunely, nadchody a podchody; prístavy, plavebné kanály a komory, úpravy tokov, priehrady a ochranné hrádze, závlahové a melioračné sústavy, rybníky; diaľkové ropovody a plynovody, miestne rozvody plynu; diaľkové a miestne rozvody vody a lebo pary, úpravne vody, miestne kanalizácie a čistiarne odpadových vôd; diaľkové a miestne elektronické komunikačné siete a vedenia, telekomunikačné stožiare, transformačné stanice; diaľkové a miestne rozvody elektriny, stožiare, transformačné stanice, televízne káblové rozvody; banské stavby a ťažobné zariadenia; stavby energetických zariadení, plynárne a spaľovne odpadu; stavby na spracovanie a ukladanie jadrového materiálu a rádioaktívneho odpadu; stavby chemických zariadení, rafinérie a koksovne; stavby ťažkého priemyslu, napríklad vysoké pece, valcovne a zlievarne; nekryté športové ihriská, automobilové, motocyklové a byciklové dráhy, golfové ihriská, lyžiarske trate a vleky; zábavné a oddychové parky, zoologické a botanické záhrady a ostatné inžinierske stavby, napríklad skládky odpadu.

	Ako vyplýva z vyššie uvedeného inžinierske stavby v sebe zahŕňajú hlavnú stavebnú výrobu v oblasti prác špeciálneho zakladania, podzemných a nadzemných objektov, tunelárskych prác a iných stavebných úprav. 
	Činnosti a služby poskytované v rámci relevantného trhu inžinierskeho staviteľstva zahŕňajú:
-	veľkopriestorové a podzemné diela ako garáže a zásobníky, 
-	budovanie a rekonštrukciu vodohospodárskych stavieb,
-	budovanie podzemných komunikačných objektov ako sú hydroenergetické tunely, železnične alebo cestné tunely, podchody,
-	zakladanie mostných konštrukcií,
-	spevňovanie svahov a stabilizačné práce,
-	príprava územia na výkon stavebných prác,
-	budovanie diaľnic,
-	budovanie a rekonštrukciu kanalizačných zberačov a pod.

Stavebné podniky pri výstavbe inžinierskych stavieb na území Slovenskej republiky poskytujú odberateľom stavebné služby výstavby všetkých inžinierskych stavieb. Úrad prieskumom trhu zistil, že ako odberateľ inžinierskych stavieb na území Slovenskej republiky vystupuje najmä štát prostredníctvom Slovenskej správy ciest alebo mestá a obce, ktoré si vyberajú realizátora inžinierskych stavieb na území Slovenskej republiky podľa zákona č. 25/2006 Z.z. o verejnom obstarávaní a o zmene a doplnení niektorých zákon v znení neskorších predpisov (v čase vzniku koncentrácie bol v platnosti zákon č. 523/2003 Z.z. o verejnom obstarávaní).
	Úrad pri vymedzení priestorového relevantného trhu zvažoval, či je možné trh rozšíriť aj o širšie územie ako je územie Slovenskej republiky. Nakoľko o zákazky na stavebné činnosti na Slovensku sa môžu uchádzať aj zahraničné spoločnosti, rovnako aj na území Slovenskej republiky etablované spoločnosti nemajú problém uchádzať sa o zákazky v rámci Európy a neexistujú žiadne právne, ekonomické a administratívne prekážky, bolo by možné rozšíriť relevantný trh na štáty zahŕňajúce Európsku úniu. Avšak vychádzajúc zo skutočnosti, že predmetná koncentrácia, ako je uvedené nižšie nevytvára alebo neposilňuje dominantné postavenie podnikateľov Marti Tunnelbau AG a Danubia Invest na území Slovenskej republiky úrad dospel k záveru, že na účely posúdenia predmetnej koncentrácie nie je potrebné zaoberať sa úplne presnou definíciou priestorového relevantného trhu. 
Na základe uvedeného úrad vymedzil priestorový relevantný trh územím Slovenskej republiky.

	Pri vymedzení celkovej veľkosti trhu inžinierskeho staviteľstva vychádzali účastníci koncentrácie z informácií zverejnených Štatistickým úradom Slovenskej republiky „Ukazovatele stavebného vývoja“, „Stavebníctvo“ a „Stavebná produkcia“.

	Stavebná produkcia za rok 2005 bola v nasledujúcej výške:
-	stavebná produkcia celkovo: 122 220 miliónov Sk
-	stavebná produkcia v tuzemsku: 117 058 miliónov Sk
-	stavebná produkcia v zahraničí: 5 162 miliónov Sk

Ako bolo uvedené vyššie účastníci koncentrácie na relevantnom trhu inžinierskeho staviteľstva pôsobia prostredníctvom nimi spoločne kontrolovanej spoločnosti Váhostav – Tunely a špeciálne zakladania, ktorej podiel na predmetnom relevantnom trhu odhadujú za obdobie rokov 2003-2005 nižší ako 1%.

	Medzi najvýznamnejších konkurentov účastníkov koncentrácie patria spoločnosti (účastníci koncentrácie vychádzali z údajov časopisu TREND):
-	Doprastav, a.s. so sídlom Drieňová 27, 825 56 Bratislava s odhadovaným podielom 12% z celkového objemu stavebnej produkcie
-	Inžinierske stavby, a.s. so sídlom Priemyselná 7, 042 45 Košice s odhadovaným podielom 6% z celkového objemu stavebnej produkcie
-	Váhostav – SK, a.s. so sídlom Hlinská 40, 011 18 Žilina s odhadovaným podielom 2,56% z celkového objemu stavebnej produkcie
-	STRABAG a.s., organizačná zložka so sídlom Mlynské Nivy 61/A, 825 18 Bratislava s odhadovaným podielom s odhadovaným podielom 2,34% z celkového objemu stavebnej produkcie
-	Skanska BS, a.s. so sídlom Košovská cesta 16, Prievidza s odhadovaným podielom 1,92% z celkového objemu stavebnej produkcie.
Na predmetnom relevantnom trhu okrem už vyššie uvedených konkurentov pôsobí veľký počet menších stavebných firiem.

Celkové náklady na vstup na trh inžinierskeho staviteľstva sa odvíjajú od nákladov na prenájom potrebných podnikateľských priestorov, personálneho vybavenia, rekvalifikáciu dostupnej pracovnej sily, kúpu prípadne prenájom pracovných strojov, na propagáciu a reklamu. Náklady by záviseli od veľkosti konkrétneho podnikateľského subjektu. Ako ďalej vyplýva z odpovedí oslovených podnikateľov, tak je potrebné mať dobré meno, dostatok skúsených projektových manažérov a už vyššie uvedené strojné a technické zabezpečenie pre špecializované druhy prác.

	Podľa vyjadrenia podnikateľov Marti Tunnelbau AG a Danubia Invest za posledných päť rokov došlo k vstupu na predmetný relevantný trh veľkých zahraničných stavebných skupín a to prostredníctvom založenia organizačných zložiek zahraničných osôb – Skanska; Colas; Bau Holding Beteiligung AG alebo založením samostatných dcérskych spoločností – ZIPP Bratislava, prípadne kapitálovým vstupom do už existujúcich slovenských podnikateľských subjektov pôsobiacich v stavbárskom priemysle – Inžinierske stavby, Skanska BS.
	Účastníci koncentrácie nemajú žiadnu informáciu o vstupe nového podnikateľa na predmetný relevantný trh.

	Z predložených podkladov a informácií úrad zistil, že trh inžinierskeho staviteľstva je trhom, ktorý má tendenciu expandovať. Zákazníci preferujú viac spoločnosti, ktoré im dokážu poskytnúť čo najkomplexnejšie riešenie a taktiež kvalitu vykonaných prác. Ako už bolo uvedené vyššie typickým zákazníkom je štátny investor (Národná diaľničná spoločnosť; Slovenská správa ciest; Vodárenské spoločnosti a iné) poprípade nadnárodný súkromný investor. Potom sú tu aj nepravidelní, náhodní zákazníci, väčšinou súkromné osoby, menšie podnikateľské skupiny bez technického zázemia, s orientáciou na výšku ceny a návratnosti investície.
	Z vyjadrení účastníkov koncentrácie a oslovených podnikateľov v rámci predmetného správneho konania, s výnimkou obvyklých požiadaviek na začatie podnikania v danej oblasti ako je získanie živnostenského oprávnenia a podobne, neexistujú žiadne právne a ani regulačné bariéry vstupu na trh. 

Záver

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.

	Dôvodom predmetnej koncentrácie podľa vyjadrení účastníkov koncentrácie bolo posilnenie postavenia spoločnosti Tubau na stavebnom trhu vstupom nového investora, ktorý ma skúsenosti zo stavebnej oblasti. Podnikateľ Marti Tunnelbau AG ako nový akcionár v spoločnosti Tubau dáva garanciu stability existencie tejto spoločnosti na trhu, a to v podobe silného kapitálového krytia, poskytovania dostatočných financií na zabezpečenie výroby. Vstup silného a skúseného investora akým je podnikateľ Marti Tunnelbau AG otvoril priestor pre Tubau na vstup na nové zahraničné trhy.  Vstup Marti Tunnelbau AG do spoločnosti Tubau umožnil rozšírenie portfólia ponúkaných služieb a hlavne podnikateľ Marti Tunnelbau AG je finančnou garanciou realizovaných projektov. 

	Vzhľadom na to, že predmetnou koncentráciou nedošlo k zmene podielov účastníkov koncentrácie na trhu inžinierskeho staviteľstva, nakoľko nadobúdaná spoločnosť, t.j. podnikateľ Tubau v čase vzniku koncentrácie nevykonával žiadnu podnikateľskú činnosť a účastníci koncentrácie pôsobia na trhu prostredníctvom nimi spoločne kontrolovanej spoločnosti Váhostav – Tunely a špeciálne zakladania. Na danom predmetnom relevantnom trhu bude aj naďalej pôsobiť viacero veľkých ako aj množstvo menších subjektov. Vychádzajúc z uvedeného úrad dospel k záveru, že predmetná koncentrácia podnikateľov Marti Tunnelbau AG, Danubia a Tubau nevytvára a ani neposilňuje dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu inžinierskeho staviteľstva.

	Podľa § 33 zákona úrad listom č. 1857/1-2/PMÚ SR/2007 zo dňa 15.05.2007 vyzval účastníkov správneho konania prostredníctvom právneho zástupcu pred vydaním rozhodnutia v predmetnej veci, aby sa ústne alebo písomne vyjadrili k jeho podkladom a k spôsobu ich zistenia, prípadne aby navrholi jeho doplnenie.

	Účastníci predmetného správneho konania sa prostredníctvom svojho právneho zástupcu v liste zaevidovanom úradom pod č. 1973/2007 zo dňa 23.05.2007 vyjadrili, že nemajú žiadne pripomienky k podkladom rozhodnutia v predmetnej veci a ani k spôsobu ich zistenia a nenavrhujú doplnenie týchto podkladov.
	 
	Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
	Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							

							      	Ing. Dušan Valo
					                  	 riaditeľ odboru koncentrácií
Rozhodnutie sa doručuje:
Mgr. Radoslav Zigo
advokát
CVD s.r.o.
Sasinkova 12
811 08 Bratislava

Danubia Invest, a.s.
Ing. Vladimír Ondriš, člen predstavenstva
Zámocké schody 2/A
811 01 Bratislava